钦定古今图书集成/明伦汇编/官常典/第168卷 > 韩
## 钦定古今图书集成/明伦汇编/官常典/第168卷 > 韩

《威烈王》二十三年初命晋大夫韩虔为诸侯。

按《史记·韩世家》：韩之先与周同姓，姓姬氏。其后苗裔
事晋，得封于韩原，曰韩武子。武子后三世有韩厥，从
封姓为韩氏。韩厥，晋景公之三年，晋司寇屠岸贾将
作乱，诛灵公之贼赵盾。赵盾已死矣，欲诛其子赵朔，
韩厥止贾，贾不听。厥告赵朔令亡。朔曰：“子必能不绝
赵祀，死不恨矣。”韩厥许之。及贾诛赵氏，厥称疾不出。
程婴、公孙杵臼之藏赵孤、赵武也，厥知之。景公十一
年，厥与郤克将兵八百乘伐齐，败齐顷公于鞍，获逢
丑父。于是晋作六卿，而韩厥在一卿之位，号为献子。
晋景公十七年，病，卜大业之不遂者为祟。韩厥称赵
成季之功，今后无祀，以感景公。景公问曰：“尚有世乎？”
厥于是言赵武，而复与故赵氏田邑，续赵氏祀。晋悼
公之十年，韩献子、老。献子卒，子宣子代。宣子徙居州。
晋平公十四年，吴季札使晋，曰：“晋国之政卒归于韩、
魏、赵矣。”晋顷公十二年，韩宣子与赵、魏共分祁氏、羊
舌氏十县。晋定公十五年，宣子与赵简子侵伐范、中
行氏。宣子卒，子贞子代立。贞子徙居平阳。贞子卒，子
简子代。简子卒，子庄子代。庄子卒，子康子代。康子与
赵襄子、魏桓子共败知伯，分其地，地益大，大于诸侯。
康子卒，子武子代。武子二年，伐郑，杀其君幽公。十六
年，武子卒，子景侯立。景侯虔元年，伐郑，取雍丘；二年，
郑败我负黍。六年，与赵、魏俱得列为诸侯。

安王二年，郑围韩阳翟。韩侯虔薨，子取立。

按《史记·韩世家》：“景侯虔九年，郑围我阳翟。景侯卒，子
列侯取立。”

安王五年，聂政刺杀韩相侠累。

按：《战国策》，韩傀相韩严遂重于君，二人相害也。严遂
政议，直指举韩傀之过，韩傀以之。〈犹以此〉叱之于朝，严
遂拔剑趋之以救解。于是严遂惧诛，亡去，游求人可
以报韩傀者。至齐，齐人或言轵深井里聂政，勇敢士
也，避仇隐于屠者之间，严遂阴交于聂政，以意厚之。
聂政问之曰：“子欲安用我乎？”严遂曰：“吾得为役之日
浅，事今薄，奚敢有请？”于是严遂乃具酒自觞聂政母
前，仲子奉黄金百镒，前为聂政母寿。聂政惊，愈怪其
厚，固谢严仲子。仲子固进，而聂政谢曰：“臣有老母，家
贫客游，以为狗屠，可旦夕得甘脆以养亲。亲供养备，
义不敢当仲子之赐。”严仲子辟人，因为聂政语曰：“臣
有仇而行游诸侯，众矣，然至齐，闻足下义甚高，故直
进百金者，特以为丈人麤粝之费，以反足下之讙，岂
敢以有求耶？”聂政曰：“臣所以降志辱身，居市井屠者，
幸以养老母，老母在前，政身未敢以许人也！”严仲子
固让，聂政竟不肯受，然仲子卒备宾主之礼而去。久
之，聂政母死，既葬除服，聂政曰：“嗟乎！政乃市井之人，
鼓刀以屠，而严仲子乃诸侯之卿相也，不远千里，枉
车骑而交臣，臣之所以待之者至浅矣，未有大功可
以称者，而严仲子举百金为亲寿，我义不受，然是深
知政也。夫贤者以感忿睚眦之意，而亲信穷僻之人，
而政独安可嘿然而止乎？且前日要政，政徒以老母，
老母今以天年终，政将为知己者用。”遂西至濮阳，见
严仲子曰：“前日所以不许仲子者，徒以亲在。今亲不
幸而死，仲子所欲报仇者，请得从事焉。”严仲子具告
曰：“臣之仇韩相韩傀，傀又韩君之季父也，宗族盛多，
居处兵卫甚设，臣使人刺之，终莫能就。今足下幸而
不弃，请益具车骑壮士以为羽翼。”政曰：“韩与卫相去
中间不远，今杀人之相，相又国君之亲，此其势不可
以多人，多人不能无生得失，生得失则语泄，语泄则
韩举国而与仲子为仇也，岂不殆哉！”遂谢车骑人，徒
辞独行，仗剑至韩。韩适有东孟之会，韩王及相皆在
焉，持兵戟而卫侍者甚众。聂政直入阶，刺杀韩傀。韩
傀走而抱烈侯，聂政刺之，兼中烈侯，左右大乱。聂政
大呼，所击杀者数十人，因自皮面抉眼屠肠，遂以死。
韩取聂政尸，暴于市，县购之千金，久之，莫知谁。政姊
嫈闻之，曰：“吾弟至贤，不可爱妾之躯，灭吾弟之名，非
弟意也。”乃之韩，视之曰：“勇哉！气矜之隆，是其轶贲、育、
高成、荆矣。今死而无名，父母既没矣，兄弟无有，此为
我故也。夫爱身不扬弟之名，吾不忍也。”乃抱尸而哭

政之所以名施于后世者，其姊不避葅醢之诛，以扬
其名也。

按：《史记韩世家》：“列侯三年，聂政杀韩相侠累。”

安王八年，郑负黍反，复归韩。

按：《史记郑世家》：“𦈡公十六年，郑伐韩，败兵于负黍。郑
君乙二年，郑负黍反，复归韩。”

安王九年，楚伐韩，取负黍。

按：《史记楚世家》：“悼王九年，伐韩，取负黍。”

安王十一年秦伐韩宜阳取六邑。

按《史记·韩世家》：“列侯九年，秦伐我宜阳，取六邑。”
“安王十六年，韩侯取薨，子文侯立。”

按《史记·韩世家》：“列侯十三年，卒，子文侯立。”

安王十七年，韩伐郑，取阳城。伐宋，执宋君。

按《史记韩世家》：“文侯二年，伐郑，取阳城。伐宋，到彭城，
执宋君。”

安王二十二年韩伐齐。

按：《史记韩世家》：“文侯七年，伐齐，至桑丘。”

安王二十五年，韩文侯薨，子哀侯立。

按《史记韩世家》：“文侯十年卒，子哀侯立。”

安王二十六年，韩与赵、魏废其君，俱酒为家人，而共
分晋国。

按《史记·韩世家》：“哀侯元年，与赵魏分晋国。”按《晋世
家》：“静公二年，魏武侯、韩哀侯、赵敬侯灭晋后而三分
其地。静公迁为家人，晋绝不祀。”

按《通鉴纲目注》《集览》、俱酒乃靖公之名也。《索隐》曰：“系
本作静公。”俱家人。韦昭曰：“庶人之家也。”《索隐》曰：“谓居
家之人无官职也。”

烈王元年，韩灭郑，徙都之。

按《史记·韩世家》：“哀侯二年，灭郑，因徙都郑。”按《郑世
家》：“郑君乙二十一年，韩哀侯灭郑，并其国。”

按：《通鉴纲目》：“烈王元年，韩灭郑，自阳翟徙都之。
烈王五年，韩严弑其君哀侯，子懿侯立。”

按：《史记·韩世家》：“哀侯六年，韩严弑其君哀侯，而子懿
侯立。”

烈王七年魏败韩于马陵。

按：《史记韩世家》：“懿侯二年，魏败我马陵。”

显王三年，韩、魏会于宅阳。

按：《史记韩世家》：“懿侯五年，与韩惠王会宅阳。”

显王七年，魏败韩浍。

按：《史记韩世家》：“懿侯九年，魏败我浍。”

显王十年，韩懿侯薨，子昭侯立。

按《史记韩世家》：“懿侯十二年卒，子昭侯立。”

显王十一年，秦败韩西山。

按：《史记韩世家》：“昭侯元年，秦败我西山。”

显王十二年，“宋取韩黄池，魏取韩朱。”

按：《史记韩世家》：“昭侯二年，宋取我黄池，魏取朱。
显王十六年，韩伐东周，取其地。”

按《史记韩世家》：“昭侯六年，伐东周，取陵、观、邢丘。”
“显王十八年，韩以申不害为相。”

按：《史记韩世家》：“昭侯八年，申不害相韩，修术行道，国
内以治，诸侯不来侵伐。”

显王二十年，韩姬弑其君悼公。

按：《史记·韩世家》：“昭侯十年，韩姬弑其君悼公。”

显王二十一年，韩侯如秦。

按：《史记韩世家》：“昭侯十一年，昭侯如秦。”

显王三十二年，韩相申不害卒。

按：《史记韩世家》：“昭侯二十二年，申不害死。”

显王三十四年秦拔韩宜阳。

按《史记·韩世家》：“昭侯二十四年，秦来拔我宜阳。
显王三十五年，韩作高门。”苏秦为赵以合从说韩。
按《战国策》，苏秦为赵合从，说韩王曰：“韩北有巩洛、成
皋之固，西有宜阳、常阪之塞，东有宛穰洧水，南有陉
山，地方千里，带甲数十万，天下之彊弓劲弩皆自韩
出。谿子少府时力距来，皆射六百步之外，韩卒超足
而射，百发不暇止，远者达胸，近者掩心。”韩卒之剑戟
皆出于冥山，棠谿、墨阳、合伯、邓师、宛冯、龙渊、大阿，皆
陆断马牛，水击鹄雁，当敌即斩，坚甲，盾鞮鍪铁幕，革
抉㕹芮，无不毕具。以韩卒之勇，被坚甲，跖劲弩，带利
剑，一人当百，不足言也。夫以韩之劲与大王之贤，乃
欲西面事秦，称东藩，筑帝宫，受冠带，祠《春秋》，交臂而
服焉。夫羞社稷而为天下笑，无过此者矣。是故愿大
王之熟计之也。大王事秦，秦必求宜阳、成皋。今兹效
之，明年又益求割地。与之即无地以给之，不与则弃
前功而后更受其祸。且夫大王之地有尽，而秦之求
无已。夫以有尽之地而逆无已之求，所谓市怨而买
祸者也，不战而地已削矣。臣“闻鄙语曰：‘宁为鸡口，无
为牛后’。今大王西面交臂而臣事秦，何以异于牛后
乎？夫以大王之贤，挟强韩之兵，而有牛后之名，臣窃
为大王羞之。”韩王忿然作色，攘臂按剑，仰天太息曰：
“寡人虽死，必不能事秦。”今主君以赵王之教诏之，敬奉社稷以从。

〈注〉传在燕赵后，云“宣惠王。”今按：合从在燕文公二十八年，赵肃侯十六年，此二十五年。又《苏秦传》说六国后去赵而从约解，是岁燕易王立。徐注云“自初说燕至此三年，宣惠之元年也。”此时从已解，则说从时，非宣惠明矣。沈括辨以为“鸡口牛后。”今按：秦称牛后，盖以恶语侵韩，故昭侯怒而从之。“鸡口、牛后”，谬误也。《索隐》引延笃云宁为鸡尸，不为牛，从尸，鸡中主，从牛子也。沈说亦有所本也。〈按说六国皆纪于明年今韩考依注纪于是年〉

按《史记韩世家》：“昭侯二十五年，旱，作高门。屈宜臼曰：
‘昭侯不出此门，何也？不时。吾所谓时者，非时日也。人
固有利不利时，昭侯尝利矣，不作高门。往年秦拔宜
阳，今年旱，昭侯不以此时恤民之急，而顾益奢，此谓
时绌举赢’。”

显王三十六年，韩高门成昭侯薨，子宣惠王立。
按《史记韩世家》：“昭侯二十六年，高门成昭侯卒”，果不
出此门，子宣惠王立。

显王四十四年，魏败韩将韩举。

按：《史记韩世家》：“宣惠王八年，魏败我将韩举。”

显王四十七年，韩君称王。韩、赵会于区鼠。

按《史记韩世家》：“宣惠王十一年，君号为王，与赵会区
鼠。”

慎靓王二年秦伐韩。

按《史记韩世家》：“宣惠王十四年，秦伐败我鄢。”

慎靓王三年韩与诸侯攻秦败绩。

按《史记·秦本纪》：“惠文君后七年，乐池相秦、韩、赵、魏、燕、
齐帅匈奴共攻秦。秦使庶长疾与战修鱼，虏其将申
差，败赵公子渴、韩太子奂，斩首八万二千。”按《韩世
家》：“宣惠王十六年，秦败我修鱼，虏得韩将。”申差于
浊泽。韩氏急，公仲谓韩王曰：“与国非可恃也。今秦之
欲伐楚久矣，王不如因张仪为和于秦，赂以一名都、
具甲，与之南伐楚，此以一易二之计也。”韩王曰：“善。”乃
警公仲之行，将西购于秦。楚王闻之大恐，召陈轸告
之。陈轸曰：“秦之欲伐楚久矣，今又得韩之名都，一而
具甲，秦韩并兵而伐楚，此秦所祷祀而求也，今已得
之矣，楚国必伐矣。”王听臣为之警四境之内起师言
救韩命战车满道路发信臣多其车重其币。使信王
之救己也，国纵韩不能听我，韩必德王也。必不为雁行
以来是秦韩不和也，兵虽至楚不大病也。为能听我
绝和于秦，秦必大怒，以厚怨韩。韩之南交，楚必轻秦。
轻秦，其应秦必不敬。是因“秦韩之兵而免楚国之患
也。”楚王曰：“善。”乃警四境之内，兴师言救韩。命战车满
道路，发信臣，多其车，重其币，谓韩王曰：“不穀国虽小，
已悉发之矣。愿大国遂肆志于秦。不穀将以楚徇韩。”
韩王闻之大悦，乃止公仲之行。公仲曰：“不可。夫以实
伐我者秦也；以虚名救我者楚也。王恃楚之虚名，而
轻绝彊秦之敌，王必为天下大笑。且楚、韩非兄弟之
国也，又非素约而谋伐秦也，已有伐形，因发兵言救
韩，此必陈轸之谋也。且王已使人报于秦矣，今不行，
是欺秦也。夫轻欺彊秦而信楚之谋，臣恐王必悔之。”
韩王不听，遂绝于秦。秦因大怒，益甲伐韩。大战，楚救
不至韩。

赧王元年，秦破韩于岸门，韩以太子仓为质于秦
按《史记韩世家》：“宣惠王十九年，大破我岸门，太子仓
质于秦以和。”

赧王三年，韩、秦、魏攻楚。韩宣惠王薨，子仓立。

按《史记·韩世家》：“宣惠王二十一年，与秦共攻楚，败楚
屈丐，斩首八万于丹阳。是岁，宣惠王卒，太子仓立，是
为襄王。”按《楚世家》：“怀王十七年春，与秦战丹阳，秦
大败我军，斩甲士八万，虏我大将军屈丐、裨将军逢
侯丑等七十馀人，遂取汉中之郡。楚怀王大怒，乃悉
国兵复袭秦，战于蓝田，大败楚军。韩、魏闻楚之困，乃
南”袭楚，至于邓。楚闻，乃引兵归。

赧王四年秦使张仪以《连横》说韩。

按《战国策》：张仪为秦连横说韩王曰：“韩地险恶山居，
五谷所生，非麦而豆。民之所食，大抵豆饭藿羹，一岁
不收，民不厌糟糠。地方不满九百里，无二岁之所食，
料大王之卒，悉之不过三十万，而厮徒负养在其中
矣。为除守徼亭障塞，见卒不过二十万而已。秦带甲
百馀万，车千乘，骑万匹，虎鸷之士跿跔科头贯颐奋
戟者，至不可胜计也。秦马之良，戎兵之众，探前蹶后，
蹄间二寻者，不可胜数也。”山东之卒，被甲冒胄以会
战，秦人捐甲徒裎以趋敌，左挈人头，右挟生虏。夫秦
卒之与山东之卒也，犹孟贲之与怯夫也；以重力相
压，犹乌获之与婴儿也。夫率孟贲、乌获之士，以攻不
服之弱国，无以异于堕千钧之重，集于鸟卵之上，必
无幸矣。诸侯不料兵之弱，食之寡，而听从人之甘言
好辞比周以相饰也，皆言曰：“听吾计则可以强霸天
下。”夫不顾社稷之长利，而听须臾之说，诖误人主者，

之有已。夫塞成皋，绝“上地，则王之国分矣。先事秦则
安矣，不事秦则危矣。夫造祸而求福，计浅而怨深，逆
秦而顺赵，虽欲无亡，不可得也。故为大王计，莫如事
秦。秦之所欲，莫如弱楚。而能弱楚者莫如韩。非以韩
能强于楚也，其地势然也。今王西面而事秦，以攻楚
敝邑，秦王必喜。夫攻楚而私其地，转祸而说秦，计无
便于此者也。是故秦王使使臣献书大王御史，须以
决事。”韩王曰：“客幸而教之，请比郡县，筑帝宫，祠《春秋》，
称东藩，效宜阳。”

按：《通鉴纲目》：“赧王四年，秦使张仪说楚、韩、齐、赵、燕连
横以事秦。秦君卒，诸侯复合从。”

赧王七年，韩秦会于临晋秦攻韩宜阳。

按《史记韩世家》：“襄王四年，与秦武王会临晋。其秋，秦
使甘茂攻我宜阳。”

赧王八年秦拔韩宜阳。

按《战国策》，秦武王谓甘茂曰：“寡人欲车通三川，以窥
周室，而寡人死不朽乎？”甘茂对曰：“请之魏，约伐韩。”王
令向寿辅行。甘茂至魏，谓向寿子归告王曰：“魏听臣
矣，然愿王勿攻也，事成尽以为子功。”向寿归以告王，
王迎甘茂于息壤。甘茂至，王问其故，对曰：“宜阳，大县
也，上党、南阳积之久矣，名为县，其实郡也。今王倍数
险，行数千里而攻之难矣。臣闻张仪西并巴蜀之地，
北取西河之外，南取上庸，天下不以为多。张仪而贤
先王，魏文侯令乐羊将攻中山，三年而拔之。乐羊反
而语功，文侯示之《谤书》一箧。乐羊再拜稽首曰：‘此非
臣之功，主君之力也。今臣羁旅之臣也，樗里疾、公孙
衍二人者，挟韩而议，王必听之，是王’”欺魏而臣受公
仲朋之怨也。昔者曾子处费，费人有与曾子同名族
者而杀人，人告曾子母曰：“曾参杀人。”曾子之母曰：“吾
子不杀人，织自若。”有顷焉，人又曰：“曾参杀人”，其母尚
织自若也。顷之，一人又告之曰：“曾参杀人。”其母惧，投
杼逾墙而走。夫以曾参之贤与母之信也，而三人疑
之，则慈母不能信也。“今臣之贤不及曾子，而王之信
臣又未若曾子之母也，疑臣者不适三人，臣恐王为
臣之投杼也。”王曰：“寡人不听也，请与子盟。”于是与之
盟于息壤。果攻宜阳，五月而不能拔也。樗里疾、公孙
衍二人在，争之王，王将听之，召甘茂而告之。甘茂对
曰：“息壤在彼。”王曰：“有之。”因悉起兵，复使甘茂攻之，遂
拔宜阳。　宜阳之役，冯章谓秦王曰：“不拔宜阳，韩、楚
乘吾敝国，必危矣。不如许楚汉中以懽之。楚懽而不
进，韩必孤，无奈秦何矣。”王曰：“善。”果使冯章许楚汉中
而拔宜阳。楚王以其言责汉中于冯章。冯章谓秦王
曰：“王逐亡臣，因为楚王曰：‘寡人固无他，而许楚王。
甘茂攻宜阳，三鼓之而卒不上，秦之右将有尉’。”对曰：
“公不论，兵必大困。”甘茂曰：“我羁旅而得相秦者，我以
宜阳饵王。今攻宜阳而不拔，公孙衍、樗里疾挫我于
内，而公仲以韩穷我于外，是无伐之日已。请明日鼓
之而不可下，因以宜阳之郭为墓。”于是出私金以益
公赏，明日鼓之而宜阳拔。　宜阳未得，秦死伤者众。
甘茂欲息兵。《左成》谓甘茂曰：“公内攻于樗里疾、公孙
衍，而外与韩朋为怨。今公用兵无功，公必穷矣。公不
如进兵攻宜阳，宜阳拔，则公之功多矣。是樗里疾、公
孙衍无事也，秦众尽，怨之深矣。”　宜阳之役，楚畔秦
而合于韩，秦王惧。甘茂曰：“楚虽合韩，不为韩氏先战，
韩亦恐战而楚有变，其后韩、楚必相御也。楚言与韩，
而不馀怨于秦，臣是以知其御也。”　《宜阳》之役，杨达
谓公孙显曰：“请为公以五万攻西周，得之，是以九鼎。
抑甘茂也。不然，秦攻西周，天下恶之，其救韩必疾，则
茂事败矣。”秦王谓甘茂曰：“楚客来使者多健，与寡人
争辞，寡人数穷焉，为之奈何？”甘茂对曰：“王勿患也。其
健者来使，则王勿听其事；其需弱者来使，则王必听
之。然则”需弱者用而健者不用矣，王因而制之。
按《史记秦本纪》：武王四年，拔宜阳，斩首六万，涉河，城
武遂。按《韩世家》：襄王五年，秦拔我宜阳，斩首六万。
赧王九年，秦复与韩武遂。

按：《战国策》：谓公叔曰：“公欲得武遂于秦，而不患楚之
能扬。”〈疑伤之误〉河外也。公不如令人恐楚王，而令人为公
求武遂于秦。谓楚王曰：“发重使为韩求武遂于秦。秦
王听，是令得行于万乘之王也。韩得武遂以限秦，无
秦患而德楚，韩楚之县而已。秦不听，是秦、韩之怨深
而交事楚也。”　公仲使韩珉之秦，求武遂而恐楚之
怒也。唐客谓公仲曰：“韩之事秦也，且以求武遂也，非
敝邑之所憎也。韩已得武遂，其形乃可以善楚。臣愿
有言而不敢为楚计。今韩之父兄得众者毋相，韩不
能独立，势必善楚。”王曰：“吾欲以国辅韩珉而相之，可
乎？父兄恶珉，珉必以国保楚。”公仲说仕唐，客于诸公，
而使之主韩、楚之事。

按：《史记韩世家》：“襄王六年，秦复与我武遂。”

赧王十二年秦复取韩武遂。

按《史记韩世家》：“襄王九年，秦复取我武遂赧王十三年，韩太子婴朝于秦。”

按《史记韩世家》：“襄王十年，太子婴朝秦而归。”

赧王十四年秦取韩、穰。韩会秦伐楚。

按《史记韩世家》：“襄王十一年，秦伐我，取穰，与秦伐楚，
败楚将唐昧。”

赧王十五年，韩太子婴卒。楚围韩雍氏，秦救之。韩立
子咎为太子。齐王魏王至韩。

按《战国策》，楚围雍氏五月，韩令使者求救于秦，冠盖
相望也。秦师不下殽。韩又令尚靳使秦，谓王曰：“韩之
于秦也，居为隐蔽，出为雁行。今韩已病矣，秦师不下
殽。臣闻之，唇揭者其齿寒，愿大王之熟计之。”宣太后
曰：“使者来者众矣，独尚子之言是。”召尚子入。宣太后
谓尚子曰：“妾事先王日，先王以其髀加妾之身，妾固
不支也。尽置其身妾之上，而妾弗重也，何也？以其少
有利焉。今佐韩兵不众，粮不多，则不足以救韩。夫救
韩之危，日费千金，独不可使妾少有利焉。”尚靳归书
报韩王。韩王遣张翠，张翠称病，日行一县。张翠至，《甘
茂》曰：“韩急矣，先生病而来。”张翠曰：“韩未急也，且急矣。”
《甘茂》曰：“秦重国，智王也，韩之缓急莫不知，今先生言
不急可乎？”张翠曰：“韩急则折而入于楚，臣安敢来？”甘
茂曰：“先生毋复言也。”甘茂入言秦王曰：“公仲柄得秦
师，故敢捍楚。今雍氏围而秦师不下殽，是无韩也。公
仲且抑首而不朝公救，且以国南合于楚，楚韩为一，
魏氏不敢不听，是楚以三国谋秦也。如此则伐秦之
形成矣。不识坐而待伐，孰与伐人之利？”秦王曰：“善。”果
下师于《殽》以救韩。

按《史记韩世家》：“襄王十二年，太子婴死，公子咎、公子
虮虱争为太子。时虮虱质于楚，苏代谓韩咎曰：‘虮虱
亡在楚，楚王欲内之甚。今楚兵十馀万在方城之外，
公何不令楚王筑万室之都，雍氏之旁，韩必起兵以
救之，公必将矣。公因以韩、楚之兵奉虮虱而内之，其
听公必矣。必以楚、韩封公也’。”韩咎从其计。楚围雍氏，
韩求救于秦，秦未为发，使公孙昧入韩。公仲曰：“子以
秦为且救韩乎？”对曰：“秦王之言曰：‘请道南郑、蓝田，出
兵于楚以待公，殆不合矣’。”公仲曰：“子以为果乎？”对曰：
“秦王必祖张仪之故智。”楚威王攻梁也，张仪谓秦王
曰：“与楚攻魏，魏折而入于楚，韩固其与国也，是孤秦
也，不如出兵以到之。”魏、楚大战，秦取“西河之外以归。
今其状阳言与韩，其实阴善楚。公待秦而到，必轻与
楚战。楚阴得秦之不用也，必易与公相支也。公战而
胜楚，遂与公乘楚，施三川而归。公战不胜楚，楚塞三
川守之。公不能救也，窃为公患之。”司马庚三反于郢，
甘茂与昭鱼遇于商于，其言收玺，实类有约也。公仲
恐，曰：“然则奈何？”曰：“公必先韩而后秦，先身而后张仪。
公不如亟以国合于齐、楚，齐、楚必委国于公。公之所
恶者张仪也，其实犹不无秦也。”于是楚解雍氏围。苏
代又谓秦太后弟芊戎曰：“公叔伯婴恐秦、楚之内虮
虱也，公何不为韩求质于楚，楚王听入质子于韩，则
公叔伯婴知秦、楚之不以虮虱为事，必以韩合于秦、
楚，秦、楚挟韩以窘魏，魏氏不敢合于齐，是齐孤也。公
又为秦求质子于楚，楚不听，怨结于韩。韩挟齐、魏以
围楚，楚必重公。公挟秦、楚之重以积德于韩，公叔伯
婴必以国待公。”于是《虮虱》竟不得归韩。韩立咎为太
子，齐、魏王来。

赧王十七年韩齐魏共击秦。

按《史记韩世家》：“襄王十四年，与齐魏王共击秦，至函
谷而军焉。”

赧王十九年，秦与韩河外及武遂。韩王仓薨，子咎立。
按《史记韩世家》：“襄王十六年，秦与我河外及武遂。”襄
王卒，太子咎立，是为釐王。

赧王二十二年，韩率周、魏攻秦，败绩。

按《史记韩世家》：“釐王三年，使公孙喜率周魏攻秦，秦
败我二十四万，虏喜伊阙。”

赧王二十四年，秦㧞韩宛
按《史记韩世家》：“釐王五年，秦拔我宛。”

赧王二十五年韩与秦武遂。

按：《史记韩世家》：“釐王六年，与秦武遂地二百里。
赧王二十九年，秦败韩于夏山。”

按《史记韩世家》：“釐王十年，秦败我师于夏山。”

赧王三十一年，韩王会秦王于西周，与秦、燕、魏、赵伐
齐。

按《史记秦本纪》：“昭襄王二十三年，尉离斯与三晋、燕
伐齐，破之济西。”按《韩世家》：“釐王十二年，与秦昭王
会西周，而佐秦攻齐。齐败，湣，王出亡。”

按《通鉴纲目》：“赧王三十一年，燕上将军乐毅以秦、魏、
韩、赵之师伐齐，入临菑，齐君地出走，其相淖齿杀之。
毅下齐七十馀城。”

赧王三十三年，韩秦会于两周之间。

按《史记韩世家》：“釐王十四年，与秦会两周之间。
赧王四十年，韩救魏，为秦所败。”

“赧王四十二年，赵、魏攻韩华阳，秦救韩。韩王咎薨，子
桓惠王立。”

按《史记韩世家》：“釐王二十三年，赵、魏攻我华阳。韩告
急于秦，秦不救。韩相国谓陈筮曰：‘事急，愿公虽病，为
一宿之行’。”陈筮见穰侯，穰侯曰：“‘事急乎？故使公来’。陈
筮曰：‘未急也’。穰侯怒曰：‘是可以为公之主使乎？夫冠
盖相望，告敝邑甚急，公来言未急，何也’？陈筮曰：‘彼韩
急则将变而佗从，以未急故复来尔’。穰侯曰：‘公无见
王请’”，今发兵救韩，八日而至，败赵、魏于华阳之下。是
岁，釐王卒，子桓惠王立。

赧王四十三年韩伐燕。

按：《史记韩世家》：“桓惠王元年，伐燕。”

赧王五十一年，秦拔韩陉、汾旁。

按《战国策》：秦攻陉，韩使人驰南阳之地。秦已驰，又攻
陉，韩因割南阳之地；秦受地，又攻陉。陈轸谓秦王曰：
“国形不便故驰，交不亲故割。今割矣而交不亲，驰矣
而兵不止，臣恐山东之无以驰割事王者矣。且王求
百金于三川而不可得，求千金于韩一旦而具。今王
攻韩，是绝上交而固私府也，窃为王不取也。”

赧王五十二年秦击韩韩上党守以郡降赵。

按《史记韩世家》：“桓惠王十年，秦击我于太行，我上党
郡守以上党郡降赵。十四年，秦拔赵上党，杀马服子
卒四十馀万于长平。”

赧王五十九年，秦拔韩阳城、负黍。

按《史记韩世家》：“桓惠王十七年，秦拔我阳城、负黍。
壬子年，秦拔韩城皋、荥阳。”〈是年为秦庄襄王元年韩桓惠王二十四年〉
按《史记韩世家》：“桓惠王二十四年，秦拔我城皋、荥阳。
甲寅年，秦悉拔韩宜阳。”〈是年为秦庄襄王元年韩桓惠王二十六年〉
按《史记韩世家》：“桓惠王二十六年，秦悉拔我上党。
丁巳年，秦拔韩十三城。”〈是年为秦王政三年韩桓惠王二十九年〉
按《史记·韩世家》：“桓惠王二十九年，秦拔我十三城。
壬戌年，韩桓惠王薨，子安立。”〈是年为秦王政八年韩桓惠王三十四年〉
按《史记·韩世家》：“桓惠王三十四年，桓惠王卒，子王安
立。”

丁卯年秦攻韩。〈是年为秦王政十三年韩王安五年〉
按《史记韩世家》：“王安五年，秦攻韩，韩急，使韩非使秦，
秦留非，因杀之。”

辛未年，秦虏韩王安。韩亡。〈是年为秦王政十七年韩王安九年〉
按：《史记·秦世家》：“王安九年，秦虏王安，尽入其地为颍
川郡，韩遂亡。